**Eleni**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E primăvara scundă și mă doare

Că luna mai își pierde din parfum

Lăsând în urmă praf de sunătoare

Să-l pun în ceai, iubito,-abia acum

Când se anunță vara cea toridă,

Mediterana poate-n locul meu

Să îţi sărute gleznele avidă,

Eleni, spune-i soarelui că eu

În Santorini-ţi voi zidi un templu

Bătut cu diamante pe altar

Şi voi rămâne acolo să contemplu

Făptura ta, în nopţile de jar.

- M-aduce iar Egeea mai aproape

De ţărmul alb pe care m-am născut

Din spuma delicat-a unor ape,

Poseidon, cu ultimul sărut,

A zămislit o fiară ne-mbânzită...

Azi noapte o fi fost furtună-n larg

Că vin corăbii pline de ispită

Şi dorul meu te leagă de catarg.

Perechea mea de la-nceputul lumii

Ai fost şi eşti. Pe plajele pustii,

Brodate cu argint din ghemul lunii,

Te-aştept în Santorini să revii.

Ioan Grigoraș Liliana Trif